Mat 10:16-31 Dissipelskap eis bereidheid tot lyding en vervolging  
Teks: 26-31

Besprekingsvraag: Glo jy dat dit met ‘n Christen net voorspoedig moet gaan?

**Voorspoedsgodsdiens** is iets wat al hoe meer veld wen en al hoe meer mense mislei. Dit word die “health and wealth gospel” of “gospel of success” genoem.

Dit **leer dat as jy gelowige is, sal die Here jou seën**. Dit sal met jou goed gaan wat jou gesondheid, finansies aan betref. Positiewe praat en denke, en jou bydrae tot die kerk sal altyd jou materiële rykdom laat vermeerder.

Die **siening word gebasseer op ‘n nie-Tradisionele interpretasie van die Bybel**, met klem op die boek Maleagi. Die Bybel word gesien as ‘n kontrak tussen God en mens. As die mens glo – sal God sy beloftes van sekuriteit en voorspoed gestand doen. Om hierdie beloftes te bely word gesien as ‘n geloofsdaad wat God vereer.

Voorspoedsgeloof **beklemtoon die belangrikheid van persoonlike bemagtiging**, met die idee dat dit God se wil vir sy kinders is, om gelukkig te wees. Versoening met God sluit opheffing van siekte of armoede in wat gesien word as vloeke wat gebreek moet word. Dit word bereik deur visualisering en positiewe belydenis wat dikwels in meganiese of kontraktuele terme uitgedruk word[[1]](#footnote-1)

**Is dit waar?**

Ons skriflesing is Mat 10:16-31

**Wat vooraf in die hoofstuk gebeur** is dat Jesus het die 12 dissipels geroep en hul uitgestuur met die opdrag: verkondig- *God se heerskappy het aangebreek.*

Dink jou ‘n paar oomblikke in:

**Jy staan op voor die Here Jesus.** Hy roep jou naam en gee aan jou ‘n opdrag om dissipel te wees en sy evangelie te verkondig.

**Ek dink eerste vraag wat by jou opkom is:**

Wat kan ek te wagte wees?

Kom luister wat jy kan verwag.

(Lees Mat 10:16-31)

Hierdie **klink nie soos ‘n “droomvakansie**” nie.  
Allermins! Dit is gevaarlik, lewensgevaarlik…

**In SA is ons so bevoorreg** dat ons in relatiewe vryheid   
 ons Godsdiens kan beoefen.   
Dit is egter nie in alle lande so en en kan ook in ‘n oogwink hier verander.

Daar is baie lande waar **Christene drakonies vervolg** word.

Onlangs in **nuus van Maria Ishag (27** jaar) wat gevange geneem is omdat sy met ‘n christen getroud is. Sy is van haar pa vervreem. Haar ma (nie-moslem) het haar as enkel ouer nie volgens die Moslem geloof groot grootgemaak nie. Maria sien haarself nie as ‘n Moslem nie en sy is getroud met ‘n nie-moslem. (Radio berig dat hul christene is.) Om die moslem geloof te laat vir enige ander geloof is strafbaar met die dood in Sudan.

Maria se broer het ‘n klag by die Sudanese owerheid gelê wat lui dat sy ‘n Moslem vrou met ‘n nie-Moslem saam woon. Art 145-147 van hul *Criminal Code*  handel oor hoerery. Hoerery word gesien as geslagsgemeenskap tussen ‘n man en vrou wat nie wettig aan mekaar verbind is nie. ‘n Huwelik tussen ‘n Moslem en ‘n nie-Moslem word nie as wettig gesien nie en dus leef Maria volgens hulle in ontug .

Maria is deur die die owerheid in hegtenis geneem en is 100 houe met ‘n kats vir haar hoerery gevonnis. Omdat sy volgens hulle die Moslem geloof verlaat het is sy volgens Art 126 van hul “Criminal Code” strafbaar met die dood. Die wet bepaal dat die beskuldigde tydens die verhoor geleentheid het tot bekering. Indien die beskuldigde nie tot die Moslem geloof terugdraai nie word die dood as vonnis opgelê. Maria het aan Christus haar Saligmaker getrou gebly Maria se vonnis is uitgestel omdat sy 8 maande swanger was. Sy en haar 20 maande oue seun is saam in die gevangenis. Geen besoekers word by haar toegelaat nie.

Die Sudanese wette bepaal dat sy na die geboorte van die kind, die baba vir 2 jaar moet soog waarna sy tereggestel sal word. Intussen sal die vonnis van 100 houe toegedien word.

Daar was geweldig reaksie van oor die hele wêreld oor die saak. Maria is begenadig maar moes volgens epos berig in voetboeie geboorte aan haar dogter skenk- iets wat waarskynlik die baba ernstig gestermd laat.  
Daar was hewige reaksie van oor die wêreld en as ek reg verstaan is Maria vrygelaat.

Gaan jy op die webblad van Geopende Deure is daar talle verhale van vervolgdes:

[**Hanna, Syrië**](https://www.opendoors.nl/vervolgdechristenen/ontmoet/ontmoetverhalen/ontmoet-hanna-syrie/)  
Hanna woon in Damaskus. Elke dag is ‘n stryd om haar gesin te beskerm, voedsel te vind en te overleef.

[**Pascuala, Mexico**](https://www.opendoors.nl/vervolgdechristenen/ontmoet/ontmoetverhalen/ontmoet-pascuala-uit-mexico/)  
Pascuala het saam met haar familie in hul huis geslaap toe haar huis aan die brand gesteek is omdat sy in Jesus Christus glo.

[**Christene in Kenia**](https://www.opendoors.nl/vervolgdechristenen/ontmoet/ontmoetverhalen/ontmoet-christenen-in-kenia/)  
Ten spyte van ‘n aanval op die Christelike kerk in Kenia waartydens verskeie mense gedood en gewond is en die hartseer wat daardeur veroorsaak is, word die boodskap van hoop nog steeds daar gehoor.

[**Moses, Soedan**](https://www.opendoors.nl/vervolgdechristenen/ontmoet/ontmoet-moses-uit-soedan)  
Toe die 31 jarige Moses in Soedan tot geloof in Jesus Christus gekom het moes hy vlug vir sy lewe. Sy vrou Aïda het hom verlaat. Sy huis met al sy besitting is tot op die grond afgebrand. Die Islamitiese omgewing waar hy gewoon het was woedend oor sy geloof in Jesus Christus. Ten spyte daarvan dat hy van een dorp na die ander vlug is hy nie van plan of van sy nuwe geloof af te sien nie.[[2]](#footnote-2).

Jesus leer die scenario is:   
 Ek stuur julle soos skape tussen wolwe in… (10:16)

Dit is al klaar ‘n **vreesaanjaende beeld.**  
Jy word as skaap tussen die wolwe ingestuur.

**Wolwe koester nie mooi gedagtes** teenoor skape nie.  
Wolwe is ‘n bedreiging vir skape  
Hulle vreet skape..

**Wolwe se** **teenwoordigheid bring angs en vrees vir skape**…

Kry die beeld:

*Jy, dissipel is soos ‘n skaap tussen die wolwe…*

**Wat is die Here Jesus se boodskap in ons teksgedeelte?**

Die eerste wat uitstaan is: MOENIE BANG WEES NIE

Driemaal word dit is ses verse herhaal: Jy moet nie bang wees nie!

**Hoekom?**

Wat doen vrees met ‘n mens?

Spreuke 29:25 leer

**25Jy stel vir jouself ’n slagyster**

**as jy vir mense bang is.**

Jy beveilig jou lewe

as jy op die Here vertrou.

**Vrees neem behee**r van jou lewe.  
Dit laat jou perspektief verloor.  
Al wat jy later raaksien is dit wat jy vrees.

Dit word die beherende faktor in jou lewe.  
Alle ander dinge raak uit fokus.

**Vrees vir wat mense van jou gaan sê,** dink of selfs aan jou doen  
het al baie belydenisse, getuienisse, dienswerk vir die Here Jesus laat sneuwel.

+ Jy getuig nie oor die wonderwerk wat in jou lewe plaasgevind het nie  
 want jy is bang die mense dink jy dweep.  
+ Jy vertel nie van die Here wat jou gered het uit ‘n kaping, rooftog  
 want net nou dink die mense jy is ‘n swakkeling of jy was bang.  
+ Jy bely nie dit is die Here wat die medici gebruik het om jou uit jou siektetoestand  
 te bevry nie wat sal die mense van jou sê?

Die **wêreld waarin ons leef word gekenmerk** deur

* **Postmoderne relatiwisme ,**
* **ontploffende immoraliteit –**
* **verloor vertroue in kerk -**
* **groeiende getalle eksperimenteer met okkultisme,**
* **bo-natuurlike ervarings,**
* **Boedhistiese meditasie**
* **Groeiende aantal skeptiese agnostiese ateïstiese Afrikaners (sien koerante)**

Selfs in die kerk is mense bang om te praat  
want ons kerke lei so dikwels aan:

* **Formalisme,**
* **verbondsoutomatisme,**
* **skynheiligheid,**
* **dubbele standaarde**
* **eensydige klem op bewaring en geen visie vir vermeerdering**
* **flou sending en evangelisasie pogings**

Die mense om jou is nie noodwendig gelowiges nie  
en dit maak jou bang om te getuig.

**Van nature wil meeste mense konflik, spanning, probleme vermy**  
veral as dit jou belaglik kan laat lyk of vir jou pyn en lyding kan veroorsaak.  
Niemand wil vlak geblaai of mishandel of doodgemaak word nie.

Dit maak dat gelowiges/dissipels te **bang is om te getuig**.

**Watter rigtingwysers** gee Jesus vir ons in die verband?

Sou jy in vervolging land

1. Moet jou **nie nou bekommer** oor wat jy gaan sê wanneer jy jou moet verantwoord nie. Die Heilige Gees sal jou leer/voorsê (v18b)
2. **Moenie verras wees dat familielede oor geloof teen mekaar** in opstand kom nie, mekaar uitlewer en selfs doodmaak nie. Die magte van die bose span saam teen Jesus en sy Koninkryk (v21)
3. Moenie verras wees **as jy gehaat** word omdat jy dissipel van die Here Jesus is nie (v22)
4. Jy moet **nie in vervolging swyg** nie! Praat, Verkondig, leef die evangelie! Dakke toe met die verlossingsboodskap. Basuin dit uit so dat almal kan sien en hoor. Al het jy dalk die evangelie in die geheim gehoor – nou is die tyd om dit te leef en te praat(v27) (Rabbies het die gewoonte gehad om leringe in volgelinge se ore te fluister en dan moes die leerling dit hardop sê)
5. **Moenie bang wees vir Satansmagte wat jou liggaam kan doodmaak** nie. Hulle kan niks meer aan jou doen nie. Jou erfenis, jou saligheid is veilig by God! Vir Hom moet jy eerbied, ontsag en respek hê (v28)
   1. Ons is so bang om ons gevoel uit te spreek want ons wil nie aan ander aanstoot gee nie. Daar word **vertel van Hugh Latimer** wat in teenwoordigheid van King Henry VIII moes preek. Latimer sê: hy het homself vooraf herinner: *Latimer! Latimer! Remember that the King is here, be careful what you say.* Daar op die plek het hy vir homself gesê: Latimer! Latimer! *Remember that the King of kings is here, be careful what you do not say[[3]](#footnote-3).* Vir sy onverskrokke getrouheid het hy vanaf die brandstapel na sy hemelse woning vertrek.
   2. Dalk was hierdie ‘n vroë waarskuwing aan Judas (veraaier)
6. **God laat jou sy dissipel nie alleen** nie. Hy is intens by jou betrokke. Hy het jou so lief. Jy word nie net ‘n nommer of verdwyn in die massa mense nie. Hy gebruik 2 voorbeelde te illustrasie:

**(** 29Julle weet dat twee mossies vir ’n skamele sent verkoop word. Tog beland nie een van hulle hulpeloos op die grond sonder dat julle Vader daarvan weet nie. 30Wat julle betref, is elke haar op julle kop getel. 31Wees daarom nie bang nie. Julle is vir Hom meer werd as ’n hele swerm mossies.)

* 1. **Mossies**. ‘n Alledaagse voeltjie wat byna niemand van notisie neem nie. “Totaal onbelangrik”. Selfs van hulle val daar nie een op die grond sonder dat ons Hemelse Vader daarvan weet nie. (griekse woord kan ook vertaal word met hop) Dus daar hop nie eers een van hulle sonder God se medewete nie.
  2. **Die hare op jou kop** is almal getel. Gemiddelde haartelling is so 140 000 per kop. Sommige mense het selfs meer en ander soos ek het minder. As die Here kennis neem van nietige dinge soos die getal hare op jou kop is hoeveel te meer is Hy betrokke / gemoeid met belangrike dinge soos jou lewe, jou saligheid!

1. Laaste rede waarom jy nie bang hoef te wees nie- jy is soveel meer werd as mossies. God gee soveel meer vir jou om. Sy liefde vir jou is so groot dat sy seun Jesus Christus vir jou aan die kruis gesterf het.

Ek wil afsluit met ‘n **verhaal uit die tyd van Keiser Nero**.

Nero het vir hom **‘n elite groep atlete uit die romeinse ryk gekies** wat die *Emperor’s wrestlers* genoem is. Hulle motto was: *We, the wrestlers, wrestling for thee, O Emperor, to win for thee the victory and from thee, the victor’s crown*. Hulle was ook soldate en is dikwels op spesiale militêre missies gestuur. Tydens so ‘n missie na die hedendaagse Frankryk het verskeie van hulle tot geloof in Jesus Christus gekom.   
**Nero was erg onsteld** met die aanhoor van die nuus en het Vespian (hul bevelvoerder) opdrag gegee om almal wat nie hul geloof in Christus afsweer en getrouheid aan Nero bevestig nie, terreggestel moes word. Hierdie bevel het die groep soldate in die middel van die winter bereik waar hulle op die oewer van ‘n gevrieste meer kamp opgeslaan het.  
**Vespian het hul laat aantree** en gevra hoeveel van hulle in Jesus Christus glo. 40 soldate het na vore getree. In die hoop dat hy nie een van sy manskappe (verskeie van hulle was ook sy vriende) gaan verloor nie, het hy hul tot die volgende aand besinningstyd gegee. Almal het geweier om Christus te verloën. **Om te verkom dat sy eie manskappe mekaar moes terregstel** het hy die Christene beveel om hul klere uit te trek en naak die pad oor die ys te vat. Deur die nag kon die manskappe die veroodeeldes triomfantlik op die ys hoor sing: *Forty wrestlers, wrestling for Thee, O Christ, to win for Thee the victory, and from Thee, the victor’s crown.***Skemer die oggend** het die gesing al dowwer geword en ‘n alleen figuur het van die ys na die kampvuur aangestrompel. Hy het bely sy geloof is nie sterk genoeg om die dood te gemoet te loop nie.  
Toe Vespian veraf hoor *Thirty-nine wrestlers, wrestling for Thee, O Christ* was hy so aangegryp dat hy sy klere uitgepluk het op pad na die singende soldate terwyl hy uitroep *Forty wrestlers, wrestling for Thee, O Christ, to win for Thee the victory and from Thee, the victor’s crown[[4]](#footnote-4).*

Moenie bang wees nie.  
Wees bereid om te ly  
as jou geloof dit vereis. Amen

Bronnelys

Buys, F. Aanbieding Saterdag 2 Augustus 2014. Gereformeerde Kerke Konferensie te Andeon

Bybel in Praktyk]

Hendrikson, W. NT Commentary. Mathew. The Banner of Truth Trust

Mc Arthur. 1987. The New Testament Commentary. Mathew 8-15. Moody Press

<https://www.opendoors.nl/vervolgdechristenen/ontmoet/>

<http://en.wikipedia.org/wiki/Prosperity_theology>

Kerkprogram Sondae oggende

1. <http://en.wikipedia.org/wiki/Prosperity_theology> (My eie vertaling van die teks) [↑](#footnote-ref-1)
2. <https://www.opendoors.nl/vervolgdechristenen/ontmoet/> [↑](#footnote-ref-2)
3. Mc Arthur p 222 [↑](#footnote-ref-3)
4. Mc Arthur p 224 [↑](#footnote-ref-4)